**UPUTSTVO**

**O PRAKTIČNOJ PRIMJENI**

**ZAKONA O IZMJENAMA I DOPUNAMA ZAKONA O JAVNIM NABAVKAMA**

**Avgust/Kolovoz 2024. godine**

**Sadržaj**

[**1.** **Uvodne napomene** 3](#_Toc173852316)

[**2.** **Postupak ugovornog organa po žalbi u skladu sa ZIDZJN** 4](#_Toc173852317)

[**3.** **Rok za izjavljivanje žalbe na tendersku dokumentaciju u skladu sa ZIDZJN** 6](#_Toc173852318)

[**4.** **Dostavljanje dokaza o plaćenoj naknadi za pokretanje žalbenog postupka u skladu sa ZIDZJN** 7](#_Toc173852319)

[**5.** **Postupak s neurednom žalbom u skladu sa ZIDZJN** 10](#_Toc173852320)

[**6.** **Naknada za pokretanje žalbenog postupka u skladu sa ZIDZJN** 12](#_Toc173852321)

[**7.** **Urednost žalbe kao pretpostavka suspenzivnog djelovanja u skladu sa ZIDZJN** 14](#_Toc173852322)

[**8.** **Prijelazne odredbe** 15](#_Toc173852323)

[**9.** **Završna odredba** 16](#_Toc173852324)

[**10.** **Dodatne napomene** 17](#_Toc173852325)

[**11.** **Propisi i linkovi** 18](#_Toc173852326)

# **Uvodne napomene**

Zakon o izmjenama i dopunama Zakona o javnim nabavkama (u daljem tekstu: ZIDZJN) je usvojen u Parlamentarnoj skupštini Bosne i Hercegovine na 14. hitnoj sjednici Predstavničkog doma, održanoj 16.7.2024. godine, i na 5. hitnoj sjednici Doma naroda, održanoj 19.7.2024. godine, objavljen je u „Službenom glasniku BiH“, broj 50/24 dana 23.7.2024. godine, te počinje sa primjenom osmog dana od dana objave u „Službenom glasniku BiH“.

Agencija za javne nabavke Bosne i Hercegovine (u daljem tekstu: Agencija) na osnovu odredbe člana 92. stav (3) tač. b) i c) Zakona o javnim nabavkama („Službeni glasnik BIH“, br. 39/14, 59/22 i 50/24) – u daljnjem tekstu: Zakon o javnim nabavkama ili Zakon, kojom je propisano da Agencija osigura pravilno provođenje ovog zakona, kroz, posebno, ali bez ograničenja, kontinuirano unaprijeđenje informiranosti ugovornih organa i ponuđača o propisima o javnim nabavkama i njihovim ciljevima, postupcima i metodama, kao i kroz objavljivanje priručnika i uputstava u skladu s odredbama ovog zakona, te uvažavajući potrebu osiguranja nesmetanog korištenja prava na žalbu i pravne zaštite u postupcima javnih nabavki, koja je jedan od osnovnih segmenata sistema javnih nabavki, i time osiguranja efikasnosti postupaka pravne zaštite, prepoznavajući da je pravo na žalbu jedno od osnovnih prava i sloboda koji garantuju pravo na djelotvoran pravni lijek, kao i obavezu podržavanja i podrške u primjeni, je smatrala nužnim da, isključivo u okviru svojih nadležnosti i ovlaštenja, pripremi i objavi, na svojim zvaničnim kanalima komunikacije, predmetno savjetodavno uputstvo o praktičnoj primjeni Zakona o izmjenam i dopunama Zakona o javnim nabavkama (“Službeni glasnik BiH”, broj 50/24). Predmetno savjetodavno uputstvo o praktičnoj primjeni ZIDZJN je bilo potrebno, hitno/što je moguće prije, pripremiti i objaviti na zvaničnim kanalima komunikacije Agencije za javne nabavke, posebno, ali bez ograničenja, i radi toga da Agencija za javne nabavke ne bi bila označena kao neko ko ne doprinosi primjeni ZIDZJN, odnosno kao neko ko svojim nedjelovanjem ometa korištenje prava na žalbu i pravne zaštite u postupcima javnih nabavki, koja je jedan od osnovnih segmenata sistema javnih nabavki.

Uvodno se čini uputnim navesti i da se donošenjem ZIDZJN već konkretno realizovalo i nekoliko mjera iz nedavno usvojene nove Strategije razvoja javnih nabavki 2024.-2028. u Bosni i Hercegovini, i to normiranje o obavezi plaćanja naknade i dostavljanja dokaza o plaćenoj naknadi za pokretanje žalbenog postupka u roku za izjavljivanje žalbe, te normiranje da rok za izjavljivanje žalbe na tendersku dokumentaciju počinje teći od objavljivanja tenderske dokumentacije na Portalu javnih nabavki. Ovo je poseban kvalitet ZIDZJN.

# **Postupak ugovornog organa po žalbi u skladu sa ZIDZJN**

ZIDZJN u članu 1. određuje:

**Član 1.**

**U Zakonu o javnim nabavkama ("Službeni glasnik BiH", br. 39/14 i 59/22) u članu 100. stav (1) iza riječi "dopuštena" dodaje se riječ "uredna".**

**U stavu (2) iza riječi "nedopuštena" dodaje se riječ "neuredna".**

**Iza stava (2) dodaje se novi stav (3) koji glasi:**

**"(3) Ako u roku za izjavljivanje žalbe nije dostavljen dokaz iz člana 105. stav (1) tačka i) ovog zakona o plaćenoj naknadi za pokretanje žalbenog postupka, u iznosu propisanom članom 108. ovog zakona, na osnovu kojeg se može nesumnjivo utvrditi da je transakcija izvršena, ugovorni organ odbacit će žalbu kao neurednu bez pozivanja žalioca na dopunu ili ispravak. Na ovaj zaključak ugovornog organa žalilac nema pravo žalbe URŽ-u i on je konačan. Protiv ovog zaključka žalilac može pokrenuti upravni spor pred Sudom Bosne i Hercegovine u roku od 30 dana od dana prijema. Tužba za pokretanje upravnog spora ne odgađa izvršenje pobijanog zaključka ako Sud Bosne i Hercegovine drugačije ne odluči."**

**Dosadašnji st. (3), (4) i (5) postaju st. (4), (5) i (6).**

**U dosadašnjem stavu (3), koji postaje stav (4), iza riječi "dopuštena" dodaje se riječ "uredna".**

**U dosadašnjem stavu (5), koji postaje stav (6), iza riječi "dopuštena" dodaje se riječ "uredna".**

Novina u ovoj odredbi je procjena urednosti žalbe, što prethodnim zakonskim rješenjem nije bilo predviđeno.

Urednost žalbe je jedna od ključnih pretpostavki za meritorno rješavanje iste.

Takođe, dosadašnjim zakonskim rješenjem postojala je obaveza da se naknada za pokretanje žalbenog postupka plati tek u fazi postupka pred Uredom za razmatranje žalbi Bosne i Hercegovine (u daljem tekstu: URŽ), što je, pored ostalog, dovelo do pojave negativnog fenomena „profesionalnih“ žalbi i enormne zloupotrebe žalbenog postupka.

Ovom zakonskom intervencijom je sada, za razliku od ranijeg rješenja, normirano da se dokaz o plaćenoj naknadi za pokretanje žalbenog postupka mora dostaviti u roku za izjavljivanje žalbe. U suprotnom, ugovorni organ odbacit će žalbu kao neurednu bez pozivanja žalioca na dopunu ili ispravak. Na ovaj zaključak ugovornog organa žalilac nema pravo žalbe URŽ-u i on je konačan. Protiv ovog zaključka žalilac može pokrenuti upravni spor pred Sudom Bosne i Hercegovine u roku od 30 dana od dana prijema. Tužba za pokretanje upravnog spora ne odgađa izvršenje pobijanog zaključka ako Sud Bosne i Hercegovine drugačije ne odluči.

Plaćanje naknade za pokretanje žalbenog postupka i dostava dokaza u roku za izjavljivanje žalbi pred prvostepenim organom bi trebao smanjiti broj žalbi čiji je cilj izigravanje svrhe sistema pravne zaštite u javnim nabavkama i njene zloupotrebe, a ne na ozbiljno ukazivanje na određene nepravilnosti u postupcima javnih nabavki.

Dakle, ukoliko u roku za izjavljivanje žalbe ne bude dostavljen dokaz o plaćenoj naknadi za pokretanje žalbenog postupka u iznosu koji je određen Zakonom, takvu žalbu će ugovorni organ odbaciti zaključkom kao neurednu bez pozivanja žalitelja na dopunu, protiv kojeg se može pokrenuti upravni spor pred Sudom Bosne i Hercegovine.

Nedostavljanje dokaza o plaćenoj naknadi za pokretanje žalbenog postupka smatra se neotklonjivim nedostatkom žalbe.

Ovo je važna izmjena jer precizira posljedice nedostavljanja dokaza o plaćenoj naknadi i omogućava pokretanje upravnog spora, ali ne obustavlja izvršenje osim ako Sud odluči drugačije.

# **Rok za izjavljivanje žalbe na tendersku dokumentaciju u skladu sa ZIDZJN**

ZIDZJN u članu 2. određuje:

**Član 2.**

**U članu 101. stav (1) tačka a) riječ "preuzimanja" zamjenjuje se riječju "objave".**

**U stavu (5) tačka a) riječ "preuzimanja" zamjenjuje se riječju "objave".**

U odnosu na prethodno zakonsko rješenje kada se rok za izjavljivanje žalbe na tendersku dokumentaciju računao od preuzimanje iste, ovom odredbom je učinjena izmjena na način da rok za izjavljivanje žalbe na tendersku dokumentaciju počinje teći od momenta objave iste.

Ovom odredbom se sprječava zloupotreba odredbe koja je bila prisutna u praksi, na način da su se ponuđači dogovarali o momentu preuzimanja tenderske dokumentacije sa Portala javnih nabavki i izjavljivanja žalbi u postupku javne nabavke, čime su odugovlačili postupak javne nabavke i činili ga neefikasnim.

Predmetna izmjena sprječava manipulaciju sa rokovima za žalbu.

Naime, ponuđači su dobijali tendersku dokumentaciju na način kako to nije predviđeno Zakonom, pripremili žalbu, a onda preuzimali tendersku dokumentaciju sa Portala javnih nabavki u momentu koji je njima odgovarao, npr. na dan otvaranja ponuda i izjavljivali žalbu odmah potom čime su opstruisali otvaranje ponuda, a time i sam postupak javne nabavke.

# **Dostavljanje dokaza o plaćenoj naknadi za pokretanje žalbenog postupka u skladu sa ZIDZJN**

ZIDZJN u članu 3. određuje:

**Član 3.**

**U članu 105. iza stava (1) dodaje se novi stav (2) koji glasi:**

**"(2) Dokaz iz stava (1) tačka i) ovog člana o plaćenoj naknadi za pokretanje žalbenog postupka, u iznosu propisanom članom 108. ovog zakona, na osnovu kojeg se može nesumnjivo utvrditi da je transakcija izvršena, obavezno se dostavlja ugovornom organu u roku za izjavljivanje žalbe."**

Kao što je već prethodno navedeno, dokaz o plaćenoj naknadi za pokretanje žalbenog postupka dostavlja se ugovornom organu u roku za izjavljivanje žalbe. To nije sporno. Ono što se postavlja kao pitanje je šta može biti dokaz o “nesumnjivo izvršenoj transakciji”.

Legislativa o javnim nabavkama je, i prije ovih izmjena i dopuna, već sadržavala pojam “nesumnjivo izvršene transakcije”, u članu 105. tačka i) Zakona o javnim nabavkama.

Vrijedi istaknuti i da član 108. stav (6) Zakona o javnim nabavkama određuje:

„Naknada se uplaćuje u korist budžeta institucija Bosne i Hercegovine i međunarodnih obaveza Bosne i Hercegovine i ona je nepovratna u slučaju neosnovane žalbe.“

Dakle, u tom smislu, da se naknada uplaćuje u korist budžeta institucija Bosne i Hercegovine i međunarodnih obaveza Bosne i Hercegovine i da je nepovratna u slučaju neosnovane žalbe, ZIDZJN-om nije ništa mijenjano.

Koliko je poznato Agenciji za javne nabavke, URŽ kontroliše uplatu u skladu sa, pored ostalog, Instrukcijom Ministarstva finansija i trezora Bosne i Hercegovine o načinu uplate, kontrole i povrata naknada propisanih članom 108. Zakona o javnim nabavkama - „Službeni glasnik BIH“, broj 86/14, te Instrukcijom Ministarstva finansija i trezora Bosne i Hercegovine o izmjeni i dopuni Instrukcije o načinu uplate, kontrole i povrata naknada propisanih članom 108. Zakona o javnim nabavkama br. 08-02-2-11082-1/18 od 03.12.2018. godine.

Koliko je poznato Agenciji za javne nabavke, URŽ primjenjuje, u izloženom smislu, i Internu proceduru br. 01-02-2-187-1/23 od 01.09.2023. godine.

U navedenoj internoj proceduri URŽ, koja je u primjeni od 01.09.2023. godine, u vezi dokaza o plaćenoj naknadi za pokretanje žalbenog postupka, URŽ koristi formulaciju:

„...Žalitelj je obavezan dostaviti original dokaz o plaćenoj naknadi za pokretanje žalbenog postupka, ovjeren od strane banke...“.

Takođe, imajući u vidu da je u navedenoj internoj proceduri URŽ, koja je u primjeni od 01.09.2023. godine, propisano (član 5.) kako URŽ vrši kontrolu uplate naknade, te da je i prema ZIDZJN, URŽ i dalje nadležan za donošenje posebnog rješenja o povratu naknade za pokretanje žalbenog postupka, koja se mora provesti u roku od 30 dana od dana zaprimanja rješenja o povratu naknade za pokretanje žalbenog postupka u skladu s Instrukcijom o načinu uplate, kontrole i povrata taksi propisanih ovim članom, to se ugovorni organi i privredni subjekti, koji se javljaju kao žalioci u postupcima javnih nabavki, bez ustručavanja moraju i trebaju obratiti URŽ kako bi se, u slučaju potrebe i dileme, sa sigurnošću, pored ostalog, utvrdila uplata naknade.

Da ne bi bilo zloupotrebe i subjektivne ocjene po tom pitanju, potrebno je jasno definisati šta predstavlja konkretan dokaz o „nesumnjivo izvršenoj transakciji“.

Iako ova problematika zaista nije predmet Zakona o javnim nabavkama, niti je Agencija nadležna po istom, ipak Agencija smatra da je, imajući u vidu njenu ulogu u sistemu, uputno uložiti napor i iznijeti mišljenje o istom.

Naime, pod pretpostavkom da klasična uplatnica ili elektronski nalog o izvršenom plaćanju nisu dokaz da je transakcija izvršena, tada kao dokaz može poslužiti izvod ili potvrda banke o izvršenim transakcijama, izvod sa transakcijskog računa, potvrda Ministarstva finansija i trezora Bosne i Hercegovine, i sl.

Ukoliko klasična uplatnica ili elektronski nalog o izvršenom plaćanju, u skladu sa odgovarajućim propisima koji regulišu oblast platnog prometa, predstavljaju dokaz da je transakcija nesumnjivo izvršena, tada se i ovi instrumenti mogu koristiti kao validan dokaz.

Drugim riječima, dokaz mora biti takav da ne ostavlja prostor za manipulaciju niti sumnju u njegovu autentičnost.

Ovdje se naglašava da ugovorni organ ne mora pozivati podnosioca žalbe na dopunu.

Ova odredba je važna kako za žalioce tako i za ugovorne organe, jer jasno postavlja standarde za valjanost žalbe.

Žalioci trebaju biti svjesni da je od presudne važnosti da prilože dokaz koji je nedvosmislen i koji jasno pokazuje da je uplata izvršena.

Takođe se postavlja i pitanje podataka koje treba da sadrži dokaz o uplati naknadi za pokretanje žalbenog postupka kako bi se mogao identifikovati postupak javne nabavke u kojem je izjavljena žalba, odnosno spriječile zloupotrebe po tom pitanju.

Prema informacijama koje su dostupne Agenciji, dosadašnja praksa URŽ-a je bila takva da je URŽ davao instrukciju o uplati u kojoj bi se pozivalo na broj predmeta koji je formiran pred URŽ-om po zaprimanju žalbe.

Postavlja se pitanje kakva je bila praksa sa žalbama koje su npr. zaključkom odbačene u prvom stepenu i na koji je ponuđač izjavio žalbu i istovremeno dostavio dokaz o uplati naknade za pokretanje žalbenog postupka.

Dakle, naknada je uplaćena i dokaz je dostavljen prije formiranja predmeta pred URŽ-om.

U svakom slučaju, da ne bi bilo dilema, nejasnoća i zloupotreba i po ovom pitanju, žalioci bi na dokazu o uplati trebali jasno naznačiti na koji se postupak javne nabavke žalba odnosi, a u odnosu na fazu u kojoj izjavljuju žalbu.

To može zavisiti i od faze postupka u kojoj se žalba izjavljuje.

Tako se žalioci trebaju pozvati na npr. broj obavještenja o nabavci u slučaju žalbe na obavještenje o nabavci, broj tenderske dokumentacije u slučaju žalbe na tendersku dokumentaciju, broj odluke o izboru/poništenju u slučaju odluke o izboru/poništenju, i sl.

# **Postupak s neurednom žalbom u skladu sa ZIDZJN**

ZIDZJN u članu 4. određuje:

**Član 4.**

**Član 106. mijenja se i glasi:**

**"Član 106.**

**(Postupak s neurednom žalbom)**

**(1) Ako dostavljena žalba ne sadrži podatke i dokaze iz člana 105. ovog zakona, osim u slučaju ako dostavljena žalba ne sadrži podatak i dokaz iz člana 105. stav (1) tačka i) ovog zakona, kada ugovorni organ donosi zaključak u skladu s članom 100. stav (3) ovog zakona, ugovorni organ poziva žalioca da upotpuni žalbu u roku od tri dana od dana prijema zahtjeva za dopunu. Ako žalilac ne postupi po zahtjevu ugovornog organa, žalba će biti odbačena kao neuredna, u skladu s članom 100. stav (2) ovog zakona.**

**(2) U postupku pravne zaštite pred URŽ-om i URŽ ispituje da li dostavljena žalba sadrži podatke i dokaze iz člana 105. ovog zakona. Ako dostavljena žalba ne sadrži podatke i dokaze iz člana 105. ovog zakona, osim u slučaju ako dostavljena žalba ne sadrži podatak i dokaz iz člana 105. stav (1) tačka i) ovog zakona, kada ugovorni organ donosi zaključak u skladu s članom 100. stav (3) ovog zakona, URŽ poziva žalioca da upotpuni žalbu u roku od tri dana od dana prijema zahtjeva za dopunu. Ako žalilac ne postupi po zahtjevu URŽ-a, žalba će biti odbačena kao neuredna, u skladu s članom 111. stav (1) tačka b) ovog zakona."**

Član 106. Zakona, koji se odnosi na postupak sa neurednim žalbama, detaljno opisuje kako se postupa kada žalba ne ispunjava sve zakonom predviđene uslove. U osnovi, ova odredba razmatra postupke koje ugovorni organ i URŽ moraju slijediti u slučaju da žalba ne bude u potpunosti uredna.

Ova odredba propisuje postupak sa neurednim žalbama pred ugovornim organom. Ako žalba ne sadrži sve podatke i dokaze predviđene članom 105. Zakona, osim specifičnog slučaja u kojem nedostaje podatak iz člana 105. stav (1) tačka i) Zakona, što se odnosi na dokaz o plaćenoj naknadi, ugovorni organ je obavezan da pozove žalioca da dostavi potrebne informacije ili dokumentaciju. Ako žalioc ne postupi po zahtjevu ugovornog organa i ne dostavi potrebne dopune, žalba će biti odbačena kao neuredna, u skladu sa članom 100. stav (2) Zakona, koji reguliše postupak kada žalba nije uredna.

Ova odredba propisuje i postupak sa neurednim žalbama pred URŽ-om. URŽ će provjeriti da li žalba sadrži sve potrebne podatke i dokaze iz člana 105. Zakona. Kada je u pitanju nedostatak podataka i dokaza, osim u slučaju nedostatka dokaza o plaćenoj naknadi iz člana 105. stav (1) tačka i) Zakona, URŽ će postupiti identično kao ugovorni organ.

URŽ poziva žalioca da upotpuni žalbu. Ako žalioc ne dostavi potrebne informacije ili dokumentaciju, žalba će biti odbačena kao neuredna u skladu sa članom 111. stav (1) tačka b) Zakona, koji se odnosi na postupak odbacivanja žalbi zbog proceduralnih/formalnih grešaka/nedostataka.

Dakle ova odredba jasno definiše šta se smatra neurednom žalbom i kako se postupci trebaju provoditi kada žalba ne ispunjava sve zakonske zahtjeve. Takođe se određuju proceduralna pravila to jest određuje se precizan postupak za pozivanje žalioca da upotpuni žalbu i rokove u kojima to mora učiniti. Ovo pomaže u održavanju efikasnosti i pravovremenosti procesa razmatranja žalbi.

Naglašava se da se poseban postupak primjenjuje kada nedostaje dokaz o plaćenoj naknadi, koji je ključan za valjanost žalbe, a kao konsekvenca, ako žalilac ne postupi prema zahtjevima za dopunu, žalba će biti odbačena kao neuredna, što može imati ozbiljne posljedice za razmatranje njihovih prigovora i zaštitu njihovih prava u postupku.

Ovaj član osigurava da postupak sa žalbama bude što jasniji i efikasniji, istovremeno omogućavajući strankama da isprave proceduralne greške u roku, ali i postavljajući jasne posljedice za neispunjavanje tih obaveza.

# **Naknada za pokretanje žalbenog postupka u skladu sa ZIDZJN**

ZIDZJN u članu 5. određuje:

**Član 5.**

**U članu 108. stav (1) mijenja se i glasi:**

**"(1) Žalilac je obavezan platiti naknadu za pokretanje žalbenog postupka u iznosu od:**

**a) 750,00 KM za procijenjenu vrijednost nabavke do 50.000,00 KM;**

**b) 1.200,00 KM za procijenjenu vrijednost nabavke od 50.001,00 KM do 80.000,00 KM;**

**c) 3.000,00 KM za procijenjenu vrijednost nabavke od 80.001,00 KM do 250.000,00 KM;**

**d) 5.250,00 KM za procijenjenu vrijednost nabavke od 250.001,00 KM do 400.000,00 KM;**

**e) 7.500,00 KM za procijenjenu vrijednost nabavke od 400.001,00 KM do 800.000,00 KM;**

**f) 11.250,00 KM za procijenjenu vrijednost nabavke od 800.001,00 KM do 9.000.000,00 KM;**

**g) 15.000,00 KM kada je vrijednost nabavke jednaka ili veća od 9.000.000,00 KM."**

**Stav (4) mijenja se i glasi:**

**"(4) Prije razmatranja žalbe ugovorni organ dužan je utvrditi da li je žalilac uz izjavljenu žalbu dostavio dokaz iz člana 105. stav (1) tačka i) ovog zakona o plaćenoj naknadi za pokretanje žalbenog postupka, u iznosu propisanom ovim članom, na osnovu kojeg se može nesumnjivo utvrditi da je transakcija izvršena."**

**Stav (7) mijenja se i glasi:**

**"(7) U slučaju osnovane ili djelimično osnovane žalbe, a i u slučaju neuredne žalbe, za koju se eventualno naknadno utvrdi da je uplata naknade za pokretanje žalbenog postupka izvršena, ugovorni organ u roku sedam dana od dana donošenja odluke po žalbi dostavlja URŽ-u dokumentaciju radi pokretanja postupka povrata naknade za pokretanje žalbenog postupka. URŽ u roku od sedam dana od dana zaprimanja dokumentacije od ugovornog organa donosi posebno rješenje o povratu naknade za pokretanje žalbenog postupka, koja se mora provesti u roku od 30 dana od dana zaprimanja rješenja o povratu naknade za pokretanje žalbenog postupka u skladu s Instrukcijom o načinu uplate, kontrole i povrata taksi propisanih ovim članom."**

Ovom odredbom povećan je iznos naknada za pokretanje žalbenog postupka na način da su dosadašnji iznosi povećani za 50%. Tako je, npr., žalitelj dužan platiti naknadu od 750,00 KM za procijenjenu vrijednost javne nabavke od 50.000,00 KM do 80.000,00 KM, umjesto dosadašnjih 500,00 KM. Najveći iznos koji žalitelj plaća jeste 15.000,00 KM kada je vrijednost nabavke jednaka ili veća od 9.000.000,00KM, umjesto dosadašnjih 10.000,00 KM, te se dokaz o plaćenoj naknadi za pokretanje žalbenog postupka obavezno dostavlja ugovornom organu u roku za izjavljivanje žalbi.

Povrat naknade za pokretanje žalbenog postupka je takođe izmijenjen, s tim da je i dalje URŽ nadležan za donošenje posebnog rješenja o povratu naknade za pokretanje žalbenog postupka, koja se mora provesti u roku od 30 dana od dana zaprimanja rješenja o povratu naknade za pokretanje žalbenog postupka u skladu s Instrukcijom o načinu uplate, kontrole i povrata taksi propisanih ovim članom.

Naime, u slučaju osnovane ili djelimično osnovane žalbe, a i u slučaju neuredne žalbe, za koju se naknadno utvrdi da je uplata naknade za žalbu izvršena, ugovorni organ u roku od sedam dana od dana donošenja odluke po žalbi, dostavlja dokumentaciju URŽ-u radi pokretanja postupka povrata naknade za pokretanje žalbenog postupka. URŽ u roku od sedam dana od dana zaprimanja dokumentacije od ugovornog organa donosi posebno rješenje o povratu naknade za pokretanje žalbenog postupka, koja se mora provesti u roku od 30 dana od dana zaprimanja rješenja o povratu naknade za pokretanje žalbenog postupka u skladu s Instrukcijom o načinu uplate, kontrole i povrata taksi propisanih ovim članom.

# **Urednost žalbe kao pretpostavka suspenzivnog djelovanja u skladu sa ZIDZJN**

ZIDZJN u članu 6. određuje:

**Član 6.**

**U članu 110. stav (1) iza riječi "dopuštena" dodaje se riječ "uredna".**

Ova odredba propisuje da žalba koja je blagovremena, dopuštena, izjavljena od ovlaštenog lica i lica koje ima aktivnu legitimaciju, koja je u svjetlu izmjena i dopuna legislative još i uredna, i dalje ima suspenzivno dejstvo, tj. odgađa nastavak postupka javne nabavke, zaključenje ugovora i/ili izvršenje ugovora o javnoj nabavci ili okvirnog sporazuma.

# **Prijelazne odredbe**

ZIDZJN u članu 7. određuje:

**Član 7.**

**(1) Postupci javnih nabavki započeti prije stupanja na snagu ovog zakona, u kojima je već izjavljena žalba, nastavit će se i okončati uz primjenu odredbi Zakona o javnim nabavkama ("Službeni glasnik BiH", br. 39/14 i 59/22).**

**(2) Postupci javnih nabavki započeti prije stupanja na snagu ovog zakona, u kojima nije izjavljena žalba, nastavit će se i okončati i uz primjenu odredbi čl. 1, 2, 3, 4, 5. i 6. ovog zakona.**

Ovu odredbu nije potrebno posebno komentarisati, jer je nedvosmisleno jasno preciziran učinak ovog zakona na započete postupke u odnosu na momenat izjavljivanja žalbe na način da će se postupci javnih nabavki koji su započeti prije stupanja na snagu ovog zakona i u kojima:

* je već izjavljena žalba, nastaviti i okončati uz primjenu odredbi Zakona o javnim nabavkama (“Službeni glasnik BiH”, br. 39/14 i 59/22),
* nije izjavljena žalba, nastaviti i okončati uz primjenu odredbi ovog zakona.

# **Završna odredba**

ZIDZJN u članu 8. određuje:

**Član 8.**

**Ovaj zakon stupa na snagu osmog dana od dana objavljivanja u "Službenom glasniku BiH".**

Ovu odredbu, takođe, nije potrebno posebno komentarisati jer se istom utvrđuje momenat stupanja na snagu ovog zakona.

# **Dodatne napomene**

U nastavku se iznose i dodatne napomene:

* Predmetno uputstvo se ima i treba posmatrati samo kao pomoćno sredstvo tumačenja, podržavanja i podrške u primjeni ZIDZJN, te, ni na koji način, ne dira u prava i obaveze privrednih subjekata koji se javljaju kao žalioci u postupcima javnih nabavki, u nadležnosti ugovornih organa, koje su, posebno, ali bez ograničenja, propisane ZIDZJN, u nadležnosti URŽ-a koje su, posebno, ali bez ograničenja, propisane Zakonom, ZIDZJN, ostalim aktima koji se odnose na postupak naplate prihoda od taksi i naplate i povrata prihoda od naknada za pokretanje žalbenog postupka, u nadležnosti Ministarstva finansija i trezora Bosne i Hercegovine koje su propisane, posebno, ali bez ograničenja, važećim aktima koji se odnose na postupak naplate prihoda od taksi i naplate i povrata prihoda od naknada za pokretanje žalbenog postupka.
* Agencija upućuje sve korisnike, a posebno ugovorne organe i privredne subjekte, koji se javljaju kao žalioci u postupcima javnih nabavki, da se u slučaju bilo kakvih dilema, u cilju osiguranja prava na djelotvoran pravni lijek u postupcima javnih nabavki, bez odlaganja obrate URŽ-u i Ministarstvu finansija i trezora Bosne i Hercegovine za dodatna uputstva i pojašnjenja u pogledu primjene ZIDZJN, osobito u dijelu i u vezi sa pitanjima načina uplate, kontrole i povrata naknada za pokretanje žalbenog postupka.
* Agencija se, pored pripreme i objave predmetnog uputstva, dodatno, dana 05.08.2024. godine, obratila dopisom/molbom URŽ-u i Ministarstvu finansija i trezora Bosne i Hercegovine da isti, hitno/što je prije moguće, u okviru svojih nadležnosti po pitanju primjene Instrukcije o načinu uplate, kontrole i povrata naknada propisanih članom 108. Zakona o javnim nabavkama, za koju nadležnost nema Agencija, dostave i svoj doprinos u praktičnom tumačenju i korištenju navedene Instrukcije o načinu uplate, kontrole i povrata naknada propisanih članom 108. Zakona o javnim nabavkama, a sve u svjetlu primjene ZIDZJN.
* Agencija, i putem predmetnog uputstva, poziva URŽ i Ministarstvo finansija i trezora Bosne i Hercegovine, da isti, hitno/što je prije moguće, u okviru svojih nadležnosti po pitanju primjene navedene Instrukcije o načinu uplate, kontrole i povrata naknada propisanih članom 108. Zakona o javnim nabavkama, za koju nadležnost nema Agencija, dostave svoj doprinos u praktičnom tumačenju i korištenju navedene Instrukcije o načinu uplate, kontrole i povrata naknada propisanih članom 108. Zakona o javnim nabavkama, a sve u svjetlu primjene ZIDZJN, koji doprinos će Agencija, odmah po njegovom prijemu, objaviti i na zvaničnim kanalima komunikacije Agencije, s ciljem što šire dostupnosti i vidljivosti istog.

# **Propisi i linkovi**

U cilju dodatnog doprinosa nesmetanoj primjeni u nastavku se navode i posebno relevantni propisi, sa brojevima službenih glasila ili linkova na kojima su objavljeni/dostupni:

* Instrukcija Ministarstva finansija i trezora Bosne i Hercegovine o načinu uplate, kontrole i povrata naknada propisanih članom 108. Zakona o javnim nabavkama - „Službeni glasnik BIH“, broj 86/14
* Instrukcija Ministarstva finansija i trezora Bosne i Hercegovine o izmjeni i dopuni Instrukcije o načinu uplate, kontrole i povrata naknada propisanih članom 108. Zakona o javnim nabavkama br. 08-02-2-11082-1/18 od 03.12.2018. godine, dostupna na zvaničnoj web stranici Ministarstva finansija i trezora Bosne i Hercegovine <https://www.mft.gov.ba/Content/OpenAttachment?id=737254d1-2f39-44a0-9454-09a7216c037b&lang=bs>
* Zakon o administrativnim taksama – „Službeni glasnik BIH“, br. 16/02, 19/02, 43/04, 8/06, 76/06, 76/07, 3/08, 42/08, 3/10, 98/12, 15/14, 78/14, 32/17, 53/17, 62/17, 73/17, 68/19, 18/20 i 30/22
* Uputstvo Ministarstva finansija i trezora Bosne i Hercegovine o načinu prikupljanja, evidentiranju, kontroli uplata taksi i naknada na Jedinstveni račun trezora BIH i povratu više ili pogrešno uplaćenih taksi i naknada sa Jedinstvenog računa trezora BIH br. 08-02-1-5823-3/12 od 14.09.2012. godine, dostupno na zvaničnoj web stranici Ministarstva finansija i trezora Bosne i Hercegovine <https://www.mft.gov.ba/Content/OpenAttachment?id=B5C21B8B-8713-49B7-BDB4-06AFB6C68037&lang=bs>
* Naredba Ministarstva finansija i trezora Bosne i Hercegovine o uplatnim računima za administrativne takse i naknade koje se uplaćuju na Jedinstveni račun trezora BiH – „Službeni glasnik BIH“, broj 30/23
* Interna procedura Ureda/Kancelarije za razmatranje žalbi br. 01-02-2-187-1/23 od 01.09.2023. godine, dostupna na zvaničnoj web stranici Ureda/Kancelarije za razmatranje žalbi <https://urz.gov.ba/onama/Interne_procedure.pdf>